Nemendur Leiklistarskóla Leikfélags Akureyrar sýndu afrakstur haustsins fyrir vini og vandamenn í Samkomuhúsinu um helgina . Tæplega 70 krakkar sýndu sjö leiksýningar og stóðu allir nemendur sig með mikilli prýði , sem heyra mátti á fagnaðarlátunum eftir hvern hóp . Yngsta stigið , 2. - 3. bekkur , vann með Jólasveinavísur Jóhannesar úr Kötlum og var aðalmarkmiðið að efla samvinnu og sköpunargáfu . Annað stigið , 4. - 5. bekkur , sviðsetti ævintýrið um Hans hugprúða en í þeirra útgáfu fjallaði það um hugrökk systkini sem fara í ferðalag í leit að hræðslu . Þriðja stigið , 6. - 7. bekkur , vann með fýsík á sviði og tóku þau atriði og hópsöng úr Nightmare Before Christmas , eða Jólamartröð , þar sem fram koma ýmsar kynjaverur og mikið um samhæfingu í hreyfingum . Elsta stigið , nemendur 8. - 10. bekkjar , vann með lengri verk og sýndu fullbúnar sýningar . Jenný Lára Arnórsdóttir , skólastjóri LLA , er ánægð með afrakstur annarinnar . „ Það er svo gaman og gefandi að sjá muninn á því hvernig krakkarnir eru í byrjun annar , oft feimin og óörugg , og sjá þau svo blómstra á lokasýningunum , ” segir Jenný Lára sem segir mikinn metnað varðandi skólann . „ Við erum alltaf að vinna í því að breyta og bæta og má segja að vinna sem unnin hefur verið núna síðasta árið hafi skilað sér í þessum sýningum . Allur dagurinn gekk snurðulaust fyrir sig og ekki annað að heyra en nemendur , foreldrar og starfsfólk skólans og leikfélagsins hafi verið himinsæl eftir daginn . “ Skráningar fyrir vorönn skólans hefjast 18. desember næstkomandi og er fólk hvatt til að fylgjast með því á www.mak.is .